Gajdoš, Peter, minister obrany SR (2016-04-26):
Vážený pán predsedajúci, vážené panie poslankyne, vážení páni poslanci, vážení členovia vlády Slovenskej republiky, ako vojenský stratég dovolím si využiť toto mierne uspokojenie, ako pán poslanec Galko povedal, a ani jednu škodlivú vec, ktorú zvýraznil, skutočne ďakujem. S tým teda, že tu stojím prvýkrát vo svojom živote takýmto spôsobom historicky, stojím tu voči vám – ako by som povedal, vo vojenskom slangu, a tí, ktorí boli na vojne – ako mladý vojak, aj napriek tomu, že so 42-ročnými skúsenosťami profesionálneho vojaka a trojhviezdičkového generála. Ale verte mi, úprimne, že tu stojím s veľkým rešpektom, pokorou a, samozrejme, úctou voči vám. Dovoľte mi zareagovať na doterajší priebeh prerokúvania návrhu programového vyhlásenia vlády v Národnej rade Slovenskej republiky. Veľmi si vážim korektný prístup, podčiarkujem korektný, ktorý sa prejavil vo vystúpeniach pánov poslancov, či to bolo vo výbore pre obranu a bezpečnosť, alebo tu v pléne, tak ako ste počuli mnohokrát, vo vzťahu k návrhu programového vyhlásenia v časti s názvom Ozbrojené sily. Ďakujem. Azda niekto iný vo funkcii ministra by mohol teraz sebaisto prezentovať záver o dokonalosti predložených zámerov. Mohol by sa pokúsiť zneužiť ústretovosť politických náprotivkov pre seba a proti nim bez ohľadu na podstatu a pravdu. To by však bol podľa môjho názoru veľmi zlý minister obrany vrátane mňa, ktorý by vážne uškodil obrane a obraneschopnosti štátu. Bolo by to, som presvedčený o tom, že katastrofou pre to, že za čo zodpovedá a čo má v každom prípade posilňovať. Vážené panie poslankyne, vážení páni poslanci, takéhoto vyhlásenia sa, samozrejme, nedopustím. Nielen preto, že by bolo kontraproduktívne, ale predovšetkým by bolo nesprávne. Za konštruktívnym tónom, s ktorým som sa stretol, vnímam viacero faktov, z ktorých spomeniem iba niektoré. Možno je to výsledok našej snahy integrovať do návrhu tejto časti programového vyhlásenia všetko, čo je dobré pre obranu štátu z programov relevantných politických strán koaličných, ako aj z radov opozície. Možno je to silnejúcim vedomím expertov týchto strán, že súčasný stav obrany štátu je výsledkom rozhodnutí v niektorých predchádzajúcich volebných obdobiach a že rozhodnutia v tomto volebnom období rovnako ovplyvnia obranu štátu na niekoľko volebných období dopredu. Možno je to uvedomovanie si, aká je nevyhnutnosť riešení v oblasti obrany štátu dôležitá pre dosahovanie reálneho pokroku. Možno najväčší vplyv mal prehlbujúci sa pocit zodpovednosti politikov za zabezpečenosť občanov a štátu v zhoršujúcom sa bezpečnostnom prostredí, tak ako ste aj vy tu spomínali, terorizmus, nelegálna migrácia a rast extrémizmu. A možno je to najmä o osobnostiach, ktoré politikou, alebo životnou skúsenosťou vyzreli na politikov, ktorí sa správajú štátnicky, sledujúc skutočný záujem spoločnosti. Akokoľvek tomu je, ak by niekto povedal, že takýto návrh úloh v oblasti obrany štátu by mohla predložiť akákoľvek vláda, ktorá by teraz nastupovala, bolo by to pochvalou. Pretože obrana štátu nie je iba pravicová alebo ľavicová, koaličná alebo opozičná, je nás všetkých. Použijem citát z Ústavy Slovenskej republiky, kde v čl. 25 ods. 1 sa hovorí, že „obrana Slovenskej republiky je povinnosťou a cťou občanov“. Čiže nie je ani moja, ale nás všetkých, pretože sme všetci občania. Práve v štáte, akým je Slovenská republika s najmenšou populáciou v regióne, s jej obmedzenými zdrojmi, v citlivom stredoeurópskom priestore, v tomto zložitom období by obrana nemala byť predmetom politického súboja. Práve v oblasti, v ktorej ide o najdôležitejšie hodnoty, o životy občanov Slovenskej republiky, o prežitie národa, o jeho štátnosť v oblasti, v ktorej zlyhanie má fatálne následky bez možnosti reparátu, práve v takej oblasti by sme mali všetci usilovať o čo najširšiu politickú a spoločenskú dohodu. A tak ako aj pán poslanec Galko spomínal, a už som to niekoľkokrát deklaroval, o širokú podporu ziskových, neziskových, vládnych a mimovládnych organizácií budem sa v každom prípade usilovať. Vážené panie poslankyne, vážení páni poslanci, dovoľte mi teraz krátko reflektovať niektoré konkrétne vyjadrenia, ktoré tu odzneli, či z radov poslancov koalície, alebo opozície. V prvom rade som rád, že vo vystúpeniach jednoznačne prevažovala podpora proeurópskej a proatlantickej orientácie našej Slovenskej republiky. Pritom odzneli odborne fundované pozície s poukazovaním na hlbšie súvislosti vrátane historických, čo oceňujem. Proti inak ojedinelému vystúpeniu, ktoré spochybňovalo schopnosti Severoatlantickej aliancie brániť svojich členov, by sa dalo predložiť mnoho argumentov. Jedným z nich je aj preukázaná schopnosť Aliancie prispôsobovať sa zmenám v bezpečnostnom prostredí. Potvrdzuje to zodpovedná reakcia v podobe súboru opatrení, ktoré spojenci prijali jednotne a rýchlo po prepuknutí krízy na Ukrajine na zvýšenie svojej pripravenosti a akcieschopnosti, a to najmä v prospech obrany východného krídla vrátane našej Slovenskej republiky. Pritom našou pripravenosťou nesmerujeme ku konfliktu, ba práve naopak, je to cesta, ako mu predchádzať. V kontexte odmietam démonizáciu alebo démonizovanie Severoatlantickej aliancie. Tu neexistuje vzťah my a NATO. My sme v každom prípade Aliancia. Je to vzťah Slovenskej republiky k iným štátom a s inými štátmi. So štátmi, ktoré sa dobrovoľne zmluvne zaviazali, že ak niekto napadne Slovenskú republiku, znamená to, že napadol aj Českú republiku, Maďarsko, Poľsko, Nemecko, Spojené štáty americké a ďalších účastníkov Severoatlantickej aliancie, ktorí budú individuálne a kolektívne konať tak, aby obnovili bezpečnosť v našom spoločnom priestore. Dnes už je aj na Slovenskej republike, aby dosiahla, že naša Aliancia, ktorá v súlade s ustanoveniami zakladajúcej zmluvy vrátane jej východísk, ku ktorým patrí aj túžba žiť v mieri so všetkými národmi a všetkými vládami a podpora a stabilita blahobytu členských štátov. Chcem ubezpečiť, že s týmto na pamäti budeme v spolupráci s rezortom zahraničných vecí a európskych záležitostí tvoriť a presadzovať národné pozície na rokovaniach so spojencami. (Prerušenie vystúpenia predsedajúcim.)